**SĂ MOR SAU SĂ TRĂIESC PENTRU HRISTOS?**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Paradoxal, cred că să mor pentru Hristos mult mai uşor mi-ar fi

Decât îmi este să trăiesc pentru Hristos în fiecare zi…

De multe ori mă tot gândesc cât mi-ar fi de uşor,

Ameninţat de-un terorist de-aş fi, s-aleg să mor

Dacă, pentru-a rămâne-n viaţă, la Iisus Hristos

M-ar pune să renunţ - ei bine,-aş muri bucuros!

Dar ştiu că sunt patetic şi ce-am spus e ipocrit,

Căci la Hristos renunţ cu-orice păcat înfăptuit

În fiecare clipă şi în fiecare zi

Şi propriu-mi terorist, mereu, eu singur par a fi.

Un altul nu mi-ar face decât marele serviciu

Să-mi curme-orice efort de-a renunţa la vreun viciu

Şi de-a trăi în voia Celui care m-a creat.

Ce moarte aş avea - aş fi martir adevărat!

O, nu te amăgi, sărmane suflet chinuit!

Nu vorba fi-va cea care vreodat-a mântuit!

Nu orişicine spune «Doamne!» va fi cu Iisus,

Ci cel ce îşi trăieşte viaţa Tatălui supus !